LIETUVOS RESPUBLIKOS KRAŠTO APSAUGOS MINISTRO

į s a k y m a s

DĖL Lietuvos Respublikos krašto apsaugos ministro 2009 m. spalio 8 d. įsakymo Nr. V-962 „DĖL STATINIŲ, SUSIJUSIŲ SU LIETUVOS KARINIŲ VIENETŲ DISLOKAVIMU AFGANISTANO ISLAMO RESPUBLIKOJE, DALYVAUJANT NATO TARPTAUTINIŲ SAUGUMO PARAMOS PAJĖGŲ OPERACIJOJE, PROJEKTAVIMO IR PROJEKTŲ ĮGYVENDINIMO, PAPRASTOJO REMONTO DARBŲ IR JŲ VYKDYMO PRIEŽIŪROS BEI STATINIŲ TECHNINĖS PRIEŽIŪROS ORGANIZAVIMO TVARKos APRAŠų PATVIRTINIMO“ pakeitimo

2013 m. kovo 20 d. Nr. V-228

Vilnius

P a k e i č i u Lietuvos Respublikos krašto apsaugos ministro 2009 m. spalio 8 d. įsakymą Nr. V-962 „Dėl statinių, susijusių su Lietuvos karinių vienetų dislokavimu Afganistano Islamo Respublikoje, dalyvaujant NATO tarptautinių saugumo paramos pajėgų operacijoje, projektavimo ir projektų įgyvendinimo, paprastojo remonto darbų ir jų vykdymo priežiūros bei statinių techninės priežiūros organizavimo tvarkos aprašų patvirtinimo“ (Žin., 2009, Nr. 125-5416) ir išdėstau jį nauja redakcija:

„LIETUVOS RESPUBLIKOS KRAŠTO APSAUGOS

MINISTRAS

DĖL STATINIŲ, SUSIJUSIŲ SU LIETUVOS KARINIŲ VIENETŲ DISLOKAVIMU AFGANISTANO ISLAMO RESPUBLIKOJE, DALYVAUJANT NATO TARPTAUTINIŲ SAUGUMO PARAMOS PAJĖGŲ OPERACIJOJE, statybos IR TECHNINĖS PRIEŽIŪROS organizavimo TVARKos APRAŠO PATVIRTINIMO

Vadovaudamasis Lietuvos Respublikos krašto apsaugos sistemos organizavimo ir karo tarnybos įstatymo (Žin., 1998, Nr. 49-1325; 1999, Nr. 64-2069; 2003, Nr. 91(1)-4106; 2004, Nr. 169-6215; 2006, Nr. 72-2679; 2008, Nr. 38-1377; 2010, Nr. 63-3099; 2011, Nr. 46-2155, Nr. 86-4151; 2012, Nr. 129-6466) 10 straipsnio 2 dalies 4 punktu,

t v i r t i n u pridedamą Statinių, susijusių su Lietuvos karinių vienetų dislokavimu Afganistano Islamo Respublikoje, dalyvaujant NATO tarptautinių saugumo paramos pajėgų operacijoje, statybos ir techninės priežiūros organizavimo tvarkos aprašą.“

Krašto apsaugos ministras	Juozas Olekas

PATVIRTINTA

Lietuvos Respublikos krašto apsaugos ministro 2013 m. kovo 20 d. įsakymu Nr. V-228

STATINIŲ, SUSIJUSIŲ SU LIETUVOS KARINIŲ VIENETŲ DISLOKAVIMU AFGANISTANO ISLAMO RESPUBLIKOJE, DALYVAUJANT NATO TARPTAUTINIŲ SAUGUMO PARAMOS PAJĖGŲ OPERACIJOJE, statybos IR TECHNINĖS PRIEŽIŪROS ORGANIZAVIMO TVARKOS APRAŠAS

I. BENDROSIOS NUOSTATOS

1. Statinių, susijusių su Lietuvos karinių vienetų dislokavimu Afganistano Islamo Respublikoje, dalyvaujant NATO tarptautinių saugumo paramos pajėgų operacijoje, statybos ir techninės priežiūros organizavimo tvarkos aprašas (toliau – Aprašas) reglamentuoja statybų planavimo, statybą pagrindžiančių dokumentų rengimo, statinių projektavimo, statybų organizavimo ir statinių techninės priežiūros atlikimo tvarką Lietuvos karinių vienetų, dislokuotų Afganistano Islamo Respublikoje, stovyklose.

2. Sprendimus dėl iškilusių problemų, susijusių su statinių projektavimu, statyba ir technine priežiūra, priima Lietuvos kariuomenės Jungtinis štabas (toliau – JŠ). Esant poreikiui, iškilusioms problemoms spręsti JŠ gali pasikviesti specialistus iš kitų krašto apsaugos sistemos (toliau – KAS) institucijų ar jų padalinių.

3. Pirkimus, susijusius su statinių statyba ir technine priežiūra, organizuoja JŠ arba JŠ viršininko įgaliotas Nacionalinio paramos elemento (toliau – NPE) vadas.

4. Aprašas netaikomas statiniams, kurių projektavimas, statyba ir techninė priežiūra susijusi su įslaptinta informacija.

5. Šiame Apraše vartojamos sąvokos:

Statinio naudotojas – karinis vienetas, kuris naudoja statinį (jo dalį) teisės aktų ar sutarčių pagrindu.

Statinio projekto ekspertizė – įvertinimas, kaip statinio projekte įgyvendinti techninėje specifikacijoje nurodyti teisės aktų reikalavimai.

Statinio statybos techninė priežiūra – JŠ viršininko arba jo įgalioto NPE vado organizuota statinio statybos priežiūra, kurios tikslas – kontroliuoti, ar statinys statomas pagal statinio projekto sprendinius (jei statinio projektas buvo rengtas) arba darbų kiekio žiniaraščio, techninių specifikacijų ir statybos rangos sutarties reikalavimus.

Statinio statybos techninis prižiūrėtojas – asmuo, kuris atlieka šiame Apraše nustatytą statinio statybos techninę priežiūrą ir pagal kompetenciją atsako už pastatyto statinio normatyvinę kokybę.

Statinio techninė priežiūra – NPE organizuojama šio Aprašo VII skyriuje nustatytų techninių ir organizacinių priemonių visuma, užtikrinanti ekonomiškai pagrįstą statinio naudojimo trukmę.

Statinio techninis prižiūrėtojas – asmuo, šio Aprašo nustatytais pagrindais ir tvarka atliekantis statinio techninę priežiūrą.

Kitos šiame Apraše vartojamos sąvokos atitinka Lietuvos Respublikos statybos įstatyme (Žin., 1996, Nr. 32-788; 2001, Nr. 101-3597) vartojamas sąvokas.

II. NAUJŲ STATINIŲ STATYBĄ, STATINIŲ REKONSTRAVIMĄ IR JŲ KAPITALINĮ REMONTĄ PAGRINDŽIANČIŲ DOKUMENTŲ RENGIMAS

6. Statiniams statyti (naujiems statiniams statyti, esamiems rekonstruoti ar atlikti kapitalinį remontą) sudaromas infrastruktūros plėtros ir saugumo stiprinimo priemonių įgyvendinimo stovyklose (toliau – IPSSPĮS) planas. IPSSPĮS plano rengimą (keitimą) organizuoja JŠ, o įgyvendinimą kontroliuoja ir jame numatytų statinių techninių specifikacijų rengimą organizuoja IPSSPĮS projekto vadovas. IPSSPĮS projekto vadovą skiria JŠ viršininkas.

7. IPSSPĮS planas sudaromas atsižvelgiant į Krašto apsaugos ministerijos prisiimtus tarptautinius įsipareigojimus ir JŠ nustatytus operacinius poreikius. Operaciniai poreikiai nustatomi pagal NPE vado pateiktą informaciją.

8. IPSSPĮS plane turi būti surašyti planuojamų statyti statinių pavadinimai, nurodyti planuojami statinių statybos metai, statybos rūšys ir planuojamas lėšų poreikis.

9. IPSSPĮS planą (jo pakeitimą) rengia JŠ viršininko paskirtas specialistas, o tvirtina – JŠ viršininkas. Informaciją apie IPSSPĮS plano (jo pakeitimo) patvirtinimą per 5 darbo dienas nuo jo patvirtinimo (pakeitimo) dienos JŠ viršininkas pateikia Lietuvos kariuomenės Finansų ir apskaitos departamentui, Krašto apsaugos ministerijos (toliau – KAM) Pajėgumų planavimo departamentui, KAM Finansų ir biudžeto departamentui, NPE ir IPSSPĮS projekto vadovui.

10. JŠ viršininkas, atsižvelgdamas į IPSSPĮS plane surašytus statinių statybos prioritetus ir skirtus asignavimus, paveda IPSSPĮS projekto vadovui organizuoti techninių specifikacijų, reikalingų statinio projektavimo paslaugoms pirkti, rengimą.

11. JŠ viršininko paskirti specialistai rengia technines specifikacijas, kuriose apibūdinamas perkamas objektas ir nustatomi jam keliami reikalavimai. Statinio projekto rengimo ir vykdymo priežiūros būtinybė, statinio projekto sudėtis ir apimtis, ekspertizės poreikis, teisės aktai, kuriais būtina vadovautis projektuojant statinį, reikalingų dokumentų derinimas ir kita informacija, susijusi su perkamu objektu, nurodoma techninėje specifikacijoje. Prie techninės specifikacijos (jei reikia) gali būti papildomai pridedama pageidaujama pastatų ir inžinerinių statinių išdėstymo teritorijoje schema (planas).

12. Parengta techninė specifikacija derinama su:

12.1. IPSSPĮS projekto vadovu;

12.2. Infrastruktūros plėtros departamentu prie KAM;

12.3. Ryšių ir informacinių sistemų tarnyba prie KAM, kai numatomos įrengti telekomunikacijų sistemos.

13. Suderintą techninę specifikaciją tvirtina JŠ viršininkas.

III. STATINIO PROJEKTAVIMAS

14. Statiniui statyti (naujam statiniui statyti, esamam rekonstruoti ar atlikti kapitalinį remontą) yra rengiamas statinio projektas. Statinio projektą rengia ir jo vykdymo priežiūrą atlieka paslaugų teikėjas (statinio projektuotojas). Statinio projektas rengiamas pagal techninėse specifikacijose nurodytus reikalavimus.

15. Statinio projekto ekspertizė atliekama, kai statinys projektuojamas įrengiant naują stovyklą ir statinio projektas yra suderintas su techninėje specifikacijoje nurodytais asmenimis.

16. Techninių specifikacijų, skirtų statinio projekto ekspertizės paslaugoms pirkti, rengimą organizuoja, ją rengia atitinkamai Aprašo 10 ir 11 punktuose nurodyti asmenys, o derinama ir tvirtinama – Aprašo 12 ir 13 punktuose nustatyta tvarka. Techninėje specifikacijoje turi būti nurodoma statinio projekto ekspertizės apimtis, detalumas, teisės aktai, kuriais vadovaujantis turi būti įvertintas statinio projektas, ir kita informacija, susijusi su statinio projekto ekspertizės paslaugų teikimu.

17. Statinio projekto rengimą, derinimą, gautame statinio projekto ekspertizės akte nurodytų pastabų pašalinimą ir pakartotinį statinio projekto teikimą ekspertizei atlikti kontroliuoja JŠ.

18. Esant statinio projekto ekspertizės išvadai, kad statinio projektą galima tvirtinti, arba jei statinio projekto ekspertizė neatliekama, tačiau statinio projektas yra suderintas su techninėje specifikacijoje nurodytais asmenimis, – statinio projektą tvirtina (pritaria parengtam statinio projektui) JŠ viršininkas. JŠ viršininkas statinio projekto sprendiniams pritaria (žyma „pritariu“) pasirašydamas antraštiniame lape.

19. IPSSPĮS projekto vadovo ir statybos dalyvių teikiamus pasiūlymus dėl parengto statinio projekto projektinių sprendinių keitimo, papildymo ar taisymo svarsto techninę specifikaciją derinę asmenys ir KAS institucijos ar jų padaliniai, o sprendimą, atsižvelgęs į jų pasiūlymus, priima JŠ viršininkas.

20. Reikalavimai pakeisti statinio projektą turi būti surašomi rengiant techninės specifikacijos pakeitimą. Patvirtinta techninė specifikacija gali būti keičiama arba statinio projekto pakeitimai rengiami Aprašo II–III skyriuose nustatyta tvarka.

IV. PAPRASTĄJĮ REMONTĄ PAGRINDŽIANČIŲ DOKUMENTŲ RENGIMAS

21. Paprastojo remonto darbų poreikis nustatomas vykdant statinių techninę priežiūrą ir atsižvelgiant į statinio apžiūros metu rastus statinio, konstrukcijų, įrangos ir kitus defektus, atsiradusius dėl statinio naudojimo ar ekstremalaus įvykio.

22. Paprastojo remonto darbai surašomi statinio paprastojo remonto darbų kiekio žiniaraštyje. Jo rengimą organizuoja NPE.

23. Paprastojo remonto darbų kiekio žiniaraštį gali rengti:

23.1. NPE vado įsakymu (nurodymu) paskirtas (-ti) statinio techninis prižiūrėtojas (-ai);

23.2. fizinis ar juridinis asmuo, pagal pirkimo sutartį teikiantis statinių techninės priežiūros paslaugas, jeigu pagal sutartį jis yra įpareigotas tai atlikti.

24. Surašomas atskiras kiekvieno statinio paprastojo remonto darbų kiekio žiniaraštis (1 priedas), kuriame:

24.1. darbai grupuojami į skyrius pagal darbų specifiką;

24.2. darbai skyriuose grupuojami pagal patalpas;

24.3. kiekviename skyriuje kiek įmanoma detaliau aprašomi vienetiniai statybos darbai. Turi būti aprašyti visi parengiamojo ir baigiamojo etapo darbai;

24.4. nurodomas apskaičiuotas kiekvieno vienetinio statybos darbo kiekis fiziniais matavimo vienetais. Apskaičiuojamas toks darbų kiekis, kurį atlikus būtų ištaisyti statinio defektai;

24.5. pastabų skiltyje nurodomi darbų I ar II klasės saugumo zonoje reikalavimai, etapai ir eilės tvarka, statytojo pateikiami statybos produktai ar įrenginiai ir kiti svarbūs duomenys, susiję su planuojamais atlikti darbais.

25. Žiniaraščio priede surašomos kiekvieno vienetinio statybos darbo (arba pagal darbų specifiką (atskiras darbų rūšis)) techninės specifikacijos, nurodytos paprastojo remonto darbų kiekio žiniaraštyje. Technines specifikacijas gali rengti Aprašo 23.1 arba 23.2 punkte nurodyti asmenys, jas pasirašo rengėjai.

26. Prie darbų žiniaraščio pridedamą sąmatą paprastojo remonto skaičiuojamajai rinkos kainai nustatyti gali rengti Aprašo 23.1 arba 23.2 punkte nurodyti asmenys. Sudarytą sąmatą pasirašo rengėjas. Sąmata turi būti rengiama:

26.1. nurodant išlaidas darbo užmokesčiui, medžiagoms, mechanizmams ir kt.;

26.2. taikant Afganistano Islamo Respublikoje galiojančias orientacines vienetinių darbų rinkos kainas arba orientacines rinkos kainas pagal atskirų darbų rūšis ar darbų specifiką.

27. Planuojant lėšų poreikį paprastojo remonto darbams vadovaujamasi skaičiuojamąja kaina.

28. Paprastojo remonto darbų kiekio žiniaraštį pasirašo rengėjai, tvirtina NPE vadas. Nuomojamų statinių ar patalpų paprastojo remonto darbų kiekio žiniaraštį būtina suderinti ir su turto valdytoju arba jo įgaliotu asmeniu, jeigu pagal nuomos sutartį nėra numatyta kitaip.

29. Visi paprastojo remonto darbų kiekio žiniaraščiai ir jų priedai tikslinami pagal poreikį (po avarijos ar ekstremalios situacijos ir (arba) stichinių nelaimių (gaisrų, liūčių, uraganų, sprogimų ir pan.), pasikeitus statinio ar jo konstrukcijų būklei, statybos produktams rinkoje ar gerokai padidėjus rinkos kainoms ir kitais atvejais), bet ne rečiau kaip kas 2 metai nuo paprastojo remonto darbų kiekio žiniaraščio patvirtinimo dienos, jeigu paprastojo remonto darbai pagal juos nebuvo pradėti.

30. NPE pagal darbų kiekių žiniaraščius ir jų priedus prioriteto tvarka parengia statinių paprastojo remonto darbų planą (toliau – planas), trumpai aprašo planuojamus darbus, numatomus jų atlikimo terminus ir, jei statinio paprastojo remonto darbų sutartis pasirašyta ir darbai vykdomi, nurodo panaudotas lėšas, lėšų numatytiems darbams baigti poreikį ir kitus bendruosiuose biudžeto paraiškos rengimo reikalavimuose nurodytus duomenis.

31. Papildomai plane gali būti įrašyti ne daugiau kaip trys prioriteto tvarka parinkti statiniai, kurių paprastajam remontui atlikti būtų galima skirti lėšų, jeigu po darbų (paslaugų) pirkimo arba atliktų remonto darbų liktų nepanaudotų lėšų. Prie trijų prioriteto tvarka įrašomų statinių būtina pažymėti sąlygą „iš nepanaudotų lėšų“ ir įrašyti lėšų poreikį.

32. Planą tvirtina JŠ viršininkas. Informaciją apie plano patvirtinimą per 5 darbo dienas nuo jo patvirtinimo dienos JŠ viršininkas pateikia Lietuvos kariuomenės Finansų ir apskaitos departamentui, KAM Finansų ir biudžeto departamentui ir NPE.

33. Įvykus avarijai ar susiklosčius ekstremaliai situacijai, lėšos Aprašo 39 punkte nurodytoms laikinoms priemonėms įgyvendinti naudojamos NPE vado sprendimu, o lėšos paprastajam remontui atlikti – JŠ viršininko sprendimu. Atlikus darbus turi būti tikslinamas planas.

34. Nepanaudotos lėšos NPE teikimu ir JŠ viršininkui pritarus gali būti panaudotos plane nurodytų statinių paprastojo remonto darbų apimčiai didinti, naujiems plane nenurodytiems statiniams remontuoti.

35. JŠ turi saugoti paprastojo remonto darbų kiekio žiniaraščius ir jų priedus ne trumpiau kaip 10 metų.

V. STATINIO STATYBA

36. Atskirais atvejais (nesudėtingas statinys, maža statinio projektavimo apimtis ir pan.) JŠ viršininko sprendimu statinio statyba (naujam statiniui statyti, esamam rekonstruoti ar atlikti kapitalinį remontą) gali būti organizuojama taip, kad tas pats rangovas rengtų statinio projektą ir atliktų statybos darbus.

37. Statant naujus statinius, rekonstruojant esamus ar atliekant jų kapitalinį remontą, rangovo sutartinių prievolių vykdymo kontrolę organizuoja JŠ, o vykdant paprastojo remonto darbus – NPE. Statinio statybos techninė priežiūra vykdoma vadovaujantis šio Aprašo VI skyriaus nuostatomis.

38. Statybos darbai pradedami, kai užsakovas (JŠ, NPE) perduoda rangovui statinio projektą (jei jis buvo rengiamas) ir yra pasirašomas statybvietės (statinio) perdavimo–priėmimo aktas (2 priedas).

39. Paprastojo remonto darbai atliekami vadovaujantis patvirtintu planu, išskyrus atvejį, kai įvykus avarijai ar susiklosčius ekstremaliai situacijai privaloma imtis laikinų priemonių statinio ar jo elementų veiklai atkurti, siekiant apsaugoti žmones, statinį, teritoriją ar joje saugomas vertybes. Įvykus avarijai (stichinei nelaimei) ar susiklosčius ekstremaliai situacijai laikinos priemonės gali būti įgyvendintos atliekant darbus ūkio būdu (atitinkamos srities specialistų) arba pagal sutartį. Pašalinus padarinius, surašomas paprastojo remonto darbų kiekio žiniaraštis, atliktų darbų aktas ir, priklausomai nuo statybos rūšies, rengiami kiti statybos darbus (statinio remonto, rekonstravimo ar naujos statybos) pagrindžiantys dokumentai.

40. NPE iki kito ketvirčio pirmo mėnesio 10 dienos pateikia JŠ viršininkui ataskaitą apie praėjusį ketvirtį Lietuvos karinių vienetų, dislokuotų Afganistano Islamo Respublikoje, atliktus statinių paprastojo remonto darbus (3 priedas).

41. Naujo pastatyto, rekonstruoto, kapitališkai suremontuoto statinio (jo dalies, kuri gali būti naudojama neatsižvelgus į tai, ar likusių dalių statyba baigta), atlikto statinio paprastojo remonto statybos darbų, taip pat statinio, užkonservuoto dėl statybos darbų sustabdymo, priėmimą organizuoja NPE.

42. Jei statybos darbai buvo vykdomi pagal statinio projektą, NPE vado įsakymu sudaroma grupė statybos darbams pripažinti baigtais vykdyti. Grupė sudaroma ne mažiau kaip iš 3 asmenų, grupės vadovu skiriamas užsakovo atstovas, nariais gali būti: statinio naudotojo ir rangovo atstovai, statinio statybos techninis prižiūrėtojas ir statinio projekto vykdymo priežiūrą atliekantis asmuo (jei statinio projekto vykdymo priežiūra buvo vykdyta). Statybos baigimo (užkonservavimo) aktą (4 priedas) pasirašo grupės vadovas ir jos nariai.

43. Jei statybos darbai buvo vykdyti pagal statinio paprastojo remonto darbų kiekio žiniaraštį ir technines specifikacijas, statinio statybos techninis prižiūrėtojas yra atsakingas už tai, kad statybos darbai būtų pripažinti baigtais vykdyti. Jis paskutiniame atliktų darbų akte turi užrašyti „visi sutartyje numatyti atlikti statybos darbai baigti“.

44. Už tai, kad ūkio būdu (savo jėgomis) vykdomi darbai būtų atlikti tinkamai, atsako juos vykdantys asmenys.

45. Pripažinus, kad statybos darbai baigti, patvirtinama, kad statybos darbai atlikti pagal statinio projekto sprendinius (jei statinio projektas buvo rengtas) ar paprastojo remonto darbų kiekio žiniaraščio ir techninių specifikacijų bei kituose dokumentuose nurodytus reikalavimus.

46. Pripažinus, kad naujo statomo, rekonstruojamo ar kapitališkai remontuojamo statinio statybos darbai baigti, NPE:

46.1. statybos techninius ir vykdymo dokumentus perduoda JŠ. Vadovaudamasis jais, JŠ turto vertę perkelia iš nebaigtos statybos į atitinkamą ilgalaikio materialiojo turto sąskaitą. Baigus statybos darbus, susijusius su statinio užkonservavimu, turto vertė lieka nebaigtos statybos sąskaitoje;

46.2. informuoja IPSSPĮS projekto vadovą;

46.3. statybos techninių dokumentų kopijas per 10 darbo dienų nuo pripažinimo, kad statybos darbai baigti, perduoda už statinių techninę priežiūrą atsakingam asmeniui.

47. Už statinių techninę priežiūrą atsakingas asmuo, per garantinį laikotarpį nustatęs defektų, privalo NPE pateikti informaciją apie defektų atsiradimo priežastis. Garantiniu laikotarpiu defektų ir jų padarinių šalinimą organizuoja NPE, o šalinimo priežiūrą vykdo už statinių techninę priežiūrą atsakingas asmuo.

VI. STATINIO STATYBOS TECHNINĖ PRIEŽIŪRA

48. Statinio statybos techninei priežiūrai vykdyti statinio statybos techninį prižiūrėtoją įsakymu (nurodymu) skiria JŠ viršininkas arba jo įgaliotas NPE vadas. Statinio statybos techninei priežiūrai vykdyti fizinis ar juridinis asmuo skiriamas vadovaujantis viešuosius pirkimus reglamentuojančiais teisės aktais ir kitais įstatymų numatytais pagrindais.

49. Statinio statybos techninio prižiūrėtojo funkcijas gali atlikti:

49.1. NPE arba kitos KAS institucijos ar jos padalinio darbuotojas, dirbantis pagal darbo sutartį, valstybės tarnautojas ar karys, kuris turi aukštąjį universitetinį arba jam prilygintą technologijos mokslų studijų srities išsilavinimą ir vykdo statinio statybos techninės priežiūros ar statinio techninės priežiūros arba kitas su statyba susijusias funkcijas. Paskirtas prižiūrėtojas turi turėti:

49.1.1. leidimą dirbti su įslaptinta informacija, jei informacija apie statomą statinį sudaro valstybės ar tarnybos paslaptį;

49.1.2. dokumentą, kuriuo pavedama jam atlikti nurodytą veiklą.

49.2. fiziniai ar juridiniai asmenys, kurie pagal savo valstybės teisės aktus turi teisę verstis šia veikla.

50. Statinio statybos techninis prižiūrėtojas atlieka šias funkcijas:

50.1. prieš statybos darbų pradžią kartu su naudotoju/užsakovu pagal nustatytos formos aktą (2 priedas) perduoda rangovui statybvietę (statinį ar statinio dalį), reikalingus inžinerinių tinklų ir susisiekimo komunikacijų planus, brėžinius (eskizus) ir kitus, statybos darbams vykdyti reikalingus, dokumentus, nurodo elektros energijos, vandens tiekimo vietas;

50.2. tikrina, kad statybos darbai būtų vykdomi pagal statinio projektą ar statinio paprastojo remonto darbų kiekio žiniaraštį ir technines specifikacijas;

50.3. prižiūri, kaip vykdomi statybos darbai, ar jie nuosekliai atliekami pagal darbų technologiją;

50.4. tikrina, kad statybos darbams naudojamų statybos produktų ir įrenginių kokybė, nurodyta atitikties dokumentuose, atitiktų statinio projekto ar techninių specifikacijų reikalavimus;

50.5. tikrina ir priima iš rangovo atliktus statybos darbus, kartu su rangovu rengia ir pasirašo paslėptųjų darbų aktus;

50.6. kontroliuoja inžinerinių tinklų ir inžinerinių sistemų bandymus;

50.7. užtikrina, kad inžineriniai statiniai būtų užpilti tik užfiksavus tikrąją jų padėtį;

50.8. tikrina, kad atliktų darbų aktuose nurodyti darbai atitiktų numatytus sutartyje. Taip pat tikrina, kad sutartyje nurodytas darbų kiekis atitiktų faktiškus statybos darbų kiekius, organizuoja šių kiekių nustatymą matuojant;

50.9. pasirašo (vizuoja) patvirtindamas, kad faktiškai atlikti darbų kiekiai atitinka atliktų darbų aktuose ir pažymoje (apie atliktų darbų vertę ir išlaidas) nurodytas vertes ir kiekius;

50.10. atlieka Aprašo 42 ir 43 punktuose nurodytas funkcijas;

50.11. NPE vadui siūlo sustabdyti statybos darbus, jei statinys (statinio dalis) ar statybos darbai kelia pavojų žmonėms ir aplinkai;

50.12. raštu informuoja NPE vadą, jei statybos darbų atlikimo dokumentuose nurodyti kiekiai neatitinka faktinių, kyla probleminių statybos klausimų, ir tolesnius veiksmus atlieka pagal NPE vado nurodymus;

50.13. nedelsdamas raštu informuoja NPE vadą apie sutartinių įsipareigojimų nevykdymą, netinkamą vykdymą ir kitus sutarties pažeidimus.

VII. STATINIO TECHNINĖ PRIEŽIŪRA

51. Statinio techninės priežiūros vykdymą organizuoja NPE. Jis privalo:

51.1. užtikrinti, kad statiniai būtų naudojami pagal paskirtį, išskyrus atvejus, kai susiklosto ekstremali situacija ir statinių panaudojimas kitai paskirčiai nesukelia grėsmės žmonių gyvybei, sveikatai ar aplinkai;

51.2. užtikrinti, kad statiniai būtų suremontuoti, rekonstruoti arba nugriauti, jeigu tolesnis jų naudojimas kelia pavojų žmonių gyvybei, sveikatai ar aplinkai arba jų toliau negalima naudoti;

51.3. organizuoti ir (arba) atlikti statinio techninę priežiūrą.

52. Paaiškėjus, kad statinio būklė kelia pavojų statinyje ar arti jo gyvenančių, dirbančių ar kitais tikslais būnančių žmonių sveikatai, gyvybei ir aplinkai, atsižvelgęs į grėsmės pobūdį, NPE vadas privalo sustabdyti statinio naudojimą, uždrausti bet kokią veiklą statinyje (jei reikia, ir statinio sklype), imtis priemonių žmonėms, aplinkai, statiniui ir jame esančioms vertybėms apsaugoti ir statinio veiklai atkurti.

53. Statinio techninė priežiūra nevykdoma statiniuose, kuriose vykdoma statyba (išskyrus statinio dalis, kurios yra (gali būti) naudojamos).

54. Būtina šios paskirties statinių techninė priežiūra:

54.1. pastatų (gyvenamųjų ir negyvenamųjų);

54.2. inžinerinių statinių (komunikacijų, inžinerinių tinklų ir įrenginių, įrangos, slėptuvių ir kitų statinių).

55. NPE, atsižvelgdamas į NPE vienetams pavestas priežiūros funkcijas, naudojamą ūkį, galimą ir racionalesnį priežiūros būdą bei kitus veiksnius, organizuoja reikalingų dokumentų įforminimą statinio techninei priežiūrai atlikti. NPE neorganizuoja nuomojamų statinių ar jų dalių priežiūros, jeigu pagal nuomos sutartį nenumatyta kitaip.

56. Statinių techninė priežiūra gali būti atliekama NPE jėgomis arba perkant paslaugą. Šį sprendimą priima NPE vadas.

57. Kai statinio techninio prižiūrėtojo funkcijas atlieka NPE arba juridinis asmuo (pagal sutartį), jis turi paskirti už statinių techninę priežiūrą atsakingus specialistus (statinio techninius prižiūrėtojus).

58. Statinių techninė priežiūra apima:

58.1. visų paskirčių statinių būklės stebėseną;

58.2. inžinerinės paskirties statinių (elektros, ryšių, dujų ir kitų inžinerinių tinklų bei statinių) eksploatavimą ir su tuo susijusius darbus.

59. Visų paskirčių statinių būklės stebėseną vykdo ir už ją atsako paskirtas statinio techninis prižiūrėtojas, turintis ne mažesnį kaip aukštesnįjį techninį inžinerinį išsilavinimą.

60. Inžinerinės paskirties statinių eksploatavimą ir su tuo susijusius darbus vykdo ir už juos atsako paskirti atitinkamos srities specialistai. Neturint specialistų, reikalingos eksploatavimo paslaugos ir su eksploatavimu susiję darbai gali būti vykdomi pagal atskiras sutartis.

61. Šio Aprašo 58 punkte nurodytas statinių techninei priežiūrai priskiriamas funkcijas gali atlikti vienas statinio techninis prižiūrėtojas, jeigu jis turi tos srities žinių.

62. Jei informacija apie statinį sudaro valstybės ar tarnybos paslaptį, statinio techninės priežiūros dalyviai privalo turėti ir atitinkamą leidimą dirbti su įslaptinta informacija.

63. Paskirtas statinio techninis prižiūrėtojas (specialistas) turi turėti dokumentą, kuriuo pavedama jam atlikti nurodytą veiklą.

64. Statinio techninę priežiūrą sudaro:

64.1. nuolatinė statinio būklės stebėsena;

64.2. periodinė ir specializuota statinio, atskirų jo konstrukcijų ir inžinerinės įrangos apžiūros (kasmetinė ir neeilinė apžiūros, statybiniai tyrimai, auditas, kitokia papildoma apžiūra);

64.3. pastebėtų statinio defektų šalinimas;

64.4. statybos organizavimas.

65. Statinio techninis prižiūrėtojas nuolatinę statinio stebėseną vykdo ne rečiau kaip kartą per mėnesį, jeigu NPE vadas nenurodo kitaip. Stebėjimų metu apžiūrimos statinio (taip pat ir inžinerinių statinių) pagrindinės konstrukcijos, užfiksuojami pastebėti defektai, avarijų ar griūties pavojai ir numatomos priemonės jiems pašalinti, tikrinama apsaugos, gaisrinės saugos įrenginių ir priemonių būklė, patalpų ir aplinkos sanitarinė būklė.

66. Sprendimą dėl periodinės ir specializuotos statinio, atskirų jo konstrukcijų ir inžinerinės įrangos (įrenginių) apžiūros organizavimo būtinumo priima NPE vadas.

67. Periodines ir specializuotas apžiūras sudaro:

67.1. kasmetinės statinio, atskirų jo konstrukcijų ir inžinerinės įrangos apžiūros, kurios atliekamos pasibaigus žiemos sezonui arba atsižvelgus į statinio naudojimo ypatumus ir prieš pradedant šildymo sezoną;

67.2. neeilinės apžiūros, kurios atliekamos po ekstremalios situacijos ir (arba) stichinių nelaimių (gaisrų, liūčių, uraganų, sprogimų ir pan.) ar avarijų, statinio arba atskirų jo konstrukcijų griūties ir kitų reiškinių, sukėlusių pavojingas konstrukcijų deformacijas;

67.3. esamo statinio statybiniai tyrimai, siekiant nustatyti statinio ar jo dalių būklę.

68. Kasmetines ar neeilines apžiūras atlieka NPE vado sudaryta grupė. Grupė sudaroma iš statinių techninę priežiūrą atliekančių (statinio techninių prižiūrėtojų) ir kitų specialistų, turinčių statybos ar statinio techninės priežiūros srities žinių. Šiame punkte nurodytas apžiūras gali atlikti statinių techninės priežiūros paslaugas teikianti įmonė, jeigu tokios paslaugos numatytos teikti su ja sudarytoje sutartyje, arba teisės aktų nustatyta tvarka dėl šiame punkte nurodytų apžiūrų atlikimo gali būti sudaroma atskira sutartis.

69. Statinio statybinius tyrimus atlieka viešuosius pirkimus reglamentuojančių teisės aktų nustatyta tvarka parinkti asmenys.

70. Nuolatinės statinio būklės stebėsenos ar apžiūros metu pastebėję deformacijų, defektų ar pažeidimų, dėl kurių kyla pavojus žmonių gyvybei, sveikatai ar aplinkai arba galimi dideli materialiniai nuostoliai, asmenys privalo nedelsdami informuoti NPE vadą ar kitą už statinių techninę priežiūrą atsakingą asmenį.

71. Už statinių techninę priežiūrą atsakingas asmuo, kuriam pranešta apie statinio, jo konstrukcijų ar inžinerinės įrangos kritinę būklę, turi nedelsdamas pateikti NPE vadui pasiūlymų, kokių laikinų priemonių reikia imtis, ir organizuoti su statinio eksploatavimu susijusius darbus, kurie padėtų apsaugotų žmones, aplinką, statinius ir juose saugomas vertybes.

72. Statinių būklės įvertinimai nuolatinių stebėjimų ar apžiūrų metu aprašomi šiuose dokumentuose:

72.1. nuolatinių stebėjimų – statinio apžiūros akte (rekomenduojama statinio apžiūros akto forma pateikta 5 priede), kai yra nustatyta defektų ar kitokių trūkumų, kitais atvejais rašytiniuose pranešimuose, rengiamuose NPE vado sprendimu;

72.2. kasmetinių ar neeilinių apžiūrų – atitinkamos statinio apžiūros akte (rekomenduojama statinio apžiūros akto forma pateikta 5 priede);

72.3. statybiniai tyrinėjimai ir auditas – techninėse ataskaitose ar kituose dokumentuose priklausomai nuo sudarytų sutarčių šiems darbams atliktui.

73. Kasmetinės ar neeilinės apžiūros metu arba nuolatinės statinio būklės stebėsenos metu surašytame akte informaciją vertina ir reikalingų statybos darbų ir kitų priemonių vykdymą, šio Aprašo nustatyta tvarka inicijuoja (organizuoja) NPE vadas.

74. Statinio apžiūrų aktus ir kitus dokumentus, surašytus statinių būklės įvertinimo ar apžiūrų metu, registruoja ir saugo NPE. Po statinio kapitalinio remonto ar rekonstravimo NPE juos atiduoda saugoti JŠ.

75. Pagrindiniai statinių ir jų konstrukcijų techninės priežiūros uždaviniai yra:

75.1. laiku pastebėti, teisingai įvertinti ir likviduoti atsiradusius defektus;

75.2. įvykus stichinėms nelaimėms ar griūtims išvengti papildomų nuostolių;

75.3. išlaikyti tinkamas statinių naudojimo savybes nežalojant žmonių sveikatos ir aplinkos.

76. Mažinant ardomąjį klimato (vėjo, lietaus, drėgmės, temperatūros pokyčių, radiacijos) poveikį, būtina prižiūrėti, kad:

76.1. būtų tvarkingi išorės atitvarų (sienų, stogų, cokolių ir kita), pamatų ir kitų konstrukcijų drėgmę izoliuojantys įrenginiai (izoliacija, drenažo sluoksniai ir kt.);

76.2. būtų tvarkingi įrenginiai, skirti vandeniui šalinti nuo statinių ir jų konstrukcijų (apskardinimo vietos, latakai, stogvamzdžiai, įlajos, nuogrindos ir kita);

76.3. nesikauptų sniegas ir ledas prie sienų, švieslangių, langų ir kitų atitvarų vertikaliųjų paviršių, o, jam susikaupus, pašalinti nuo šių paviršių toliau nei 2 m atstumu;

76.4. liūčių metu ir tirpstant sniegui ar ledui nesusidarytų vėjo blaškomi vandens srautai, šlakstantys statinių atitvaras ar kitas konstrukcijas;

76.5. atitvarų elementų sujungimo siūlėse ir kitose vietose neatsirastų pavojingų deformacijų požymių (plyšių, apsaugos sluoksnių arba ekranų pažeidimo, drenažo latakų ar vamzdelių užakimo ir kt.);

76.6. laiku būtų pašalinti atitvarų apsaugos sluoksnio erozijos židiniai, ypač vyraujančiųjų vėjų kryptimis.

77. Saugant statinius ir jų konstrukcijas nuo chemiškai aktyvaus grunto (vandens, tirpalų, biologinių, klaidžiojančių srovių) poveikio, būtina siekti, kad:

77.1. pamatai, pagrindai ir kitos požeminės konstrukcijos nebūtų tiesiogiai paveikti gruntinio vandens ir tirpalų;

77.2. būtų tvarkingos statinių nuogrindos, nuolajos ir kiti vandenį šalinantys įrenginiai;

77.3. tvarkingai veiktų drenažo ir vandens šalinimo sistemos;

77.4. neatsirastų skysčių ar dujų požeminio nutekėjimo arba mišinių, galinčių sukelti konstrukcijų koroziją ar sprogimus;

77.5. nebūtų pažeisti įtaisai klaidžiojančioms srovėms neutralizuoti.

78. Patalpose būtina palaikyti tokį temperatūros, drėgmės ir oro apykaitos režimą, koks numatytas statinio projekte ir statinių bei konstrukcijų eksploatavimo techniniuose dokumentuose.

79. Aplinkoje neturi būti viršijama chemiškai aktyvių medžiagų koncentracija.

80. Neleistina apkrauti papildomomis apkrovomis laikančiųjų konstrukcijų arba keisti jų apkrovimo schemų kabinant arba tvirtinant prie jų atotampas, atramas arba inkarus, sandėliuojant medžiagas, dirbinius, gruntą arba kitokį krūvį, perkeliant arba pastatant naujus įrenginius ir technologinę įrangą, viršijant veikiančių mechanizmų arba transporto priemonių projekte numatytą galią, greitį ir stabdymo jėgą, kaupiantis vandeniui, sniegui, dulkėms ir sąnašoms, taip pat kitais poveikiais, nenumatytais statinio projektuose ir galinčiais pakeisti statinio arba konstrukcijų darbo schemą, sukelti pavojingas deformacijas.

81. Susikaupusį sniegą, vandenį, dulkes ir kitokias sąnašas periodiškai šalinti nuo statinio ir jo konstrukcijų. Reguliariai valyti dulkes, tepalus ir kitokius teršalus nuo šildymo, vėdinimo, vandentiekio, kanalizacijos ir kitų inžinerinių sistemų ir įrenginių.

82. Neleidžiama silpninti laikančiųjų konstrukcijų išpjaunant ar įpjaunant atskiras jų dalis ar elementus, gręžiant ar išmušant angas ir skyles perdangose, denginiuose, santvarose, sijose, kolonose, sienose ir kitose vietose.

83. Eksploatuojant laikančiąsias konstrukcijas, neleidžiama statyti naujų arba pašalinti esamų (taip pat ir laikinųjų) stovų, pakabų, įstrižainių ir kitokių ažūrinių konstrukcijų elementų, pašalinti ar perstatyti ryšių konstrukcijų, sustandinti atramų lankstų ar kitaip keisti konstrukcijų darbo schemų.

84. Prie gelžbetoninių laikančiųjų konstrukcijų armatūros neleidžiama privirinti ar tvirtinti detalių arba pakabų.

85. Metalinių konstrukcijų ir detalių apsauga nuo korozijos turi būti sistemingai atnaujinama įvertinus aplinkos cheminį aktyvumą statinių eksploatavimo metu. Korozijos pažeistos vietos turi būti nuvalomos, o antikorozinė danga atnaujinama. Korozijos paveiktų konstrukcijų laikomoji galia patikrinama skaičiavimais ar kitokiais būdais. Metalinių konstrukcijų neleidžiama kaitinti ar valyti atvira ugnimi.

86. Turi būti neleidžiama medinėms konstrukcijoms drėkti ir pūti.

87. Medinių ir metalinių laikančiųjų konstrukcijų elementų sujungimo detalės turi būti tvarkingos.

88. Statinio sklype būtina prižiūrėti:

88.1. paviršinio ir gruntinio vandens nuleidimo iš visos teritorijos ir nuo statinių sistemas;

88.2. vandentiekio, kanalizacijos, drenažo, šilumos, transporto, dujų ir skystojo kuro vamzdynų įrenginius ir statinius;

88.3. krantų apsaugos statinius;

88.4. statinių apsaugos nuo žaibo sistemas ir įžeminimo įrenginius, teritorijų apsaugos inžinerinius įrenginius.

_________________

Statinių, susijusių su Lietuvos karinių vienetų dislokavimu Afganistano Islamo Respublikoje, dalyvaujant NATO tarptautinių saugumo paramos pajėgų operacijoje, statybos ir techninės priežiūros organizavimo tvarkos aprašo

1 priedas

(Statinio paprastojo remonto darbų kiekio žiniaraščio forma)

TVIRTINU

...

(pareigos)

...

(parašas)

...

(vardas, pavardė)

...

(už statinio techninę priežiūrą atsakingos KAS institucijos ar jos padalinio arba fizinio arba juridinio asmens, kuris pagal sutartį atsakingas už statinių techninę priežiūrą, pavadinimas)

STATINIO PAPRASTOJO REMONTO DARBŲ kiekio žiniaraštis

20.... m. ........... ....... d. Nr. ....

.....................

(sudarymo vieta)

...	, vykdydamas

(įgalioto surašyti šį aktą asmens pareigos, vardas ir pavardė)

...	,

(dokumento, kuriuo asmeniui pavesta surašyti šį aktą, pavadinimas, data ir Nr.)

...	apžiūros metu nustatė, kad reikia atlikti

(statinio pavadinimas, inventoriaus Nr.)

šiuos remonto darbus (lentelė), nes

(trumpas poreikio remontuoti statinį aprašymas (pagrindimas))

Eil. Nr.	Darbų pavadinimas	Mato vnt.	Kiekis	Techninių specifikacijų vardinis žymuo	Pastabos
1	2	3	4	5	6

PRIDEDAMA:

1. Sąmata, ......... lapai (-ų).

2. Techninės specifikacijos, ......... lapai (-ų).

3. Objekto planai (schemos), ........ lapai (-ų).

....................................	....................................

(parašas)	(vardas ir pavardė)

....................................	....................................

(parašas)	(vardas ir pavardė)

_________________

Statinių, susijusių su Lietuvos karinių vienetų dislokavimu Afganistano Islamo Respublikoje, dalyvaujant NATO tarptautinių saugumo paramos pajėgų operacijoje, statybos ir techninės priežiūros organizavimo tvarkos aprašo

2 priedas

(Statybvietės (statinio) perdavimo–priėmimo akto forma)

STATYBVIETĖS (STATINIO) PERDAVIMO–PRIĖMIMO

AKTAS

20 ......... m. ........... .......... d.

..........................

(vietovė)

Naudotojo / užsakovo atstovas

(pareigos, vardas, pavardė)

Statinio statybos techninis prižiūrėtojas

(pareigos, vardas, pavardė)

Rangovas

(pareigos, vardas, pavardė)

Pagal 200 ..... m. .......... .......... d. statybos rangos sutartį Nr.	šalių atstovai

apžiūrėjo

(statinio pavadinimas ir adresas)

...	ir perdavė jį rangovui statybos darbų vykdymo laikotarpiui.

Bendras plotas	m 2.

Kartu perduodami ir priimami šie statinio priklausiniai:

...

(pavadinimas, techninės charakteristikos)

Statybos darbai pradedami 20..... m. ........ ............. d. ir baigiami 20..... m. ............ ......... d.

Aktas surašytas trimis egzemplioriais, kurie perduodami statinio naudotojui / užsakovui ir techniniam prižiūrėtojui, rangovui.

PRIEDAI:

1. Perduodamų techninių dokumentų sąrašas, ............ lapai (-ų).

2. Perduodamo statinio techninės būklės aprašymas, ......... lapai (-ų).

3.

Perdavė:

Naudotojas / užsakovas

(pareigos, vardas, pavardė, data)

Prižiūrėtojas

(pareigos, vardas, pavardė, data)

Priėmė:

Rangovas

(pareigos, vardas, pavardė, data)

_________________

Statinių, susijusių su Lietuvos karinių vienetų dislokavimu Afganistano Islamo Respublikoje, dalyvaujant NATO tarptautinių saugumo paramos pajėgų operacijoje, statybos ir techninės priežiūros organizavimo tvarkos aprašo

3 priedas

(Ketvirčio ataskaitos forma)

...

(programos (paprogramės) (dalinio) pavadinimas)

LIETUVOS KARINIŲ VIENETŲ, DISLOKUOTŲ AFGANISTANO ISLAMO RESPUBLIKOJE, PER 20.… METŲ …. KETVIRTĮ ATLIKTŲ STATINIŲ PAPRASTOJO REMONTO DARBŲ ATASKAITA

(USD/Lt)

Eil. Nr.	Statinio pavadinimas ir jo inventoriaus Nr., trumpas darbų aprašymas	Sąraše numatyta lėšų	Statinio remonto darbų kaina pagal sutartį	Atlikta darbų	Sumokėta už atliktus darbus

iki metų pradžios	ketvirčiais	iš viso 20... metais	iki metų pradžios	ketvirčiais	iš viso 20... metais

I	II	III	IV

I	II	III	IV

1	2	3	4	5	6	7	8	9	10	11	12	13	14	15	16
Iš viso:

NPE vadas	.................... (parašas)	......................... (vardas ir pavardė)

Biudžeto karininkas	.................... (parašas)	......................... (vardas ir pavardė)

_________________

Statinių, susijusių su Lietuvos karinių vienetų dislokavimu Afganistano Islamo Respublikoje, dalyvaujant NATO tarptautinių saugumo paramos pajėgų operacijoje, statybos ir techninės priežiūros organizavimo tvarkos aprašo

4 priedas

(Statybos baigimo (užkonservavimo) akto forma)

...

(statinio pavadinimas ir adresas)

Statybos baigimo (užkonservavimo)

AKTAS

20.... m. ............. ............ d.

......................

(vietovė)

Grupė, sudaryta	,

(institucijos pavadinimas, įsakymo, potvarkio data ir Nr.)

grupės pirmininkas ........................	.............................,

(vardas, pavardė)	(pareigos)

nariai:

(vardas, pavardė)

...

(vardas, pavardė)

apžiūrėjo rangovo atliktus statybos darbus

...

(visas statinio pavadinimas ir adresas)

patikrino statybos techninius ir vykdymo dokumentus ir nustatė:

1. Statybos darbai atlikti pagal projektą (jeigu buvo rengtas projektas) ar darbų kiekio žiniaraštį

...

2. Statybos darbus atliko:

3. Darbų (sąmatinė) vertė skaičiuojamosiomis kainomis –	USD/Lt.

4. Faktinė darbų vertė – ................... USD/Lt

5. Statybos darbai pradėti 20..... m. ................. ...... d. ir baigti 20..... m. .................... ...... d.

Grupė pripažįsta, kad

(statinio pavadinimas ir adresas)

...

statybos darbai atlikti pagal 20 ..... m. .......................... ....... d. statybos rangos sutartį.

Akto priedai:

1.Statybos darbų techniniai ir vykdymo dokumentai, ............ lapai (-ų).

2.	.

3.	................................................................................................ .

Grupės vadovas	.................... (parašas)	......................... (vardas ir pavardė)

Nariai:	.................... (parašas) .................... (parašas)	......................... (vardas ir pavardė) ......................... (vardas ir pavardė)

_________________

Statinių, susijusių su Lietuvos karinių vienetų dislokavimu Afganistano Islamo Respublikoje, dalyvaujant NATO tarptautinių saugumo paramos pajėgų operacijoje, statybos ir techninės priežiūros organizavimo tvarkos aprašo

5 priedas

(Rekomenduojama statinio apžiūros akto forma)

_

(už statinio techninę priežiūrą atsakingo asmens vardas, pavardė, juridinio asmens pavadinimas)

STATINIO ___________________ APŽIŪROS AKTAS

(kasmetinės arba neeilinės (reikia įrašyti))

_________ Nr. _____

(data)

______________________________

(sudarymo vieta)

Adresas

(šalis, vietovė, miestas, kaimas)

Statinio (-ių) pavadinimas (-ai) ir inventoriaus Nr.

Apžiūra

Apžiūros tikslas

_

Eil. Nr.	Apžiūrėtas statinys, jo konstrukcija ar elementas	Pastebėti defektai, deformacijos, gedimai	Rekomenduojamos priemonės trūkumams pašalinti
1	2	3	4

______________ (apžiūrą atlikusio asmens pareigos)	___________ (parašas)	________________ (vardas ir pavardė)

______________ (apžiūrą atlikusio asmens pareigos)	___________ (parašas)	________________ (vardas ir pavardė)

_________________